**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2017. január 23. (hétfő) 17 óra 15 perc**

**Meghívottak:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Bánóczi Margit, dr. Klein Katalin, Gerely Gábor, Honti Zoltán, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Teszár Tamás Zöld Bicske Kft. ügyvezető

**Megjelentek:** Tegzes Endre elnök, Fodor Attila, dr. Szabó András, Horváthné Holéczy Katalin*,* Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Honti Zoltán képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, dr. Visnyay Noémi osztályvezető, Teszár Tamás Zöld Bicske Kft. ügyvezető, Kissné Szalay Erzsébet jegyzőkönyvvezető

**Tegzes Endre elnök**: Tisztelettel és szeretettel köszöntöm a megjelenteket. Megállapítom, hogy a bizottság 4 fővel határozatképes, Erdélyi Zoltán jelezte távollétét. Kérdezem, hogy a napirendhez van-e hozzászólás, kérdés. Úgy látom, hogy nincs, akkor szavazzunk a mai ülés napirendjéről. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**1/2017. (I. 23.) HATÁROZATA**

**Tárgy**: **A Pénzügyi és településfejlesztési bizottság 2017. január 23-i ülésének napirendje**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2017. január 23-i ülésén az alábbi napirendi pontokat tárgyalja:

***Nyílt ülés:***

1. **Döntés a Képviselő-testület 2017. év I. félévi munka- és üléstervéről**
2. **Nagykovácsi Nagyközség Önkormányzatának 2016. évi költségvetéséről szóló 2/2016. (II. 29.) önkormányzati rendeletének 4. sz. módosítása**
3. **Döntés a Zöld Bicske Nonprofit Kft. beszámolójáról**
4. **A Képviselő-testület 43/2015. (III. 15.) számú határozatának hatályon kívül helyezése és elvi döntés a Nagykovácsi 4561/2 hrsz-ú ingatlan hasznosításáról E – 6**
5. **Elvi döntés játszótér létesítésének támogatásáról a Nagykovácsi 03 hrsz-ú önkormányzati tulajdonú ingatlanon E – 8**

 **Határidő:** azonnal

**Felelős:** PB elnöke

**1. napirendi pont**

**Döntés a Képviselő-testület 2017. év I. félévi munka- és üléstervéről**

**Tegzes Endre elnök:** Átadom a szót az előadónak, jegyző úrnak, hogy röviden ismertesse az előterjesztést.

**Papp István jegyző:** *Röviden ismertette az előterjesztést.*

**Tegzes Endre elnök:** Köszönöm. Én kiegészíteném, hogy az előző ülésen elhangzott, hogy áprilisról februárra került át a rendőrség és a közterület felügyelet beszámolója. Van-e kérdés, hozzászólás?

**Horváthné Holéczy Katalin**: Az lenne a kérdésem, hogy a NATÜ Kft. februárra el tudja készíteni az üzleti tervét?

**Kiszelné Mohos Katalin polgármester**: Egyelőre a NATÜ kft-ként működik, tehát kötelező üzleti tervet készítenie.

**Tegzes Endre elnök:** Köszönöm. Van-e további kérdés, hozzászólás? Nincs. Akkor szavazzunk az előterjesztésben foglalt határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**2/2017. (I. 23.) HATÁROZATA**

**Tárgy: Döntés a Képviselő-testület 2017. év I. félévi munka- és üléstervéről**

Nagykovácsi Nagyközség Önkormányzata Pénzügyi és településfejlesztési bizottsága javasolja a Képviselő-testületnek a határozat mellékletében foglalt tartalommal a 2017. év I. félévi munka- és ülésterv elfogadását.

**Határidő**: azonnal

**Felelős**: Polgármester

**2. napirendi pont**

**Nagykovácsi Nagyközség Önkormányzatának 2016. évi költségvetéséről szóló 2/2016. (II. 29.) önkormányzati rendeletének 4. sz. módosítása**

**Tegzes Endre elnök:** Átadom a szót Perlaki Zoltán osztályvezető úrnak, hogy röviden ismertesse az előterjesztést.

**Perlaki Zoltánt osztályvezető:** *Röviden ismertette az előterjesztést.*

**Tegzes Endre elnök:** Kérdezem, hogy van-e kérdés, hozzászólás?

**Fodor Attila:** Kaphatnánk a következő ülésre egy kimutatást a Kecskeháttal kapcsolatban? Kaptunk már egyszer egy ilyet, de gondolom, azóta már sok minden változott.

**Tegzes Endre elnök:** Kiegészíteném ezt azzal, hogy részt vettünk a Kecskehát Egyesület közgyűlésén, és egy idő után eljöttünk onnan. Hatalmi harc folyik, és egymást arra buzdítják, hogy ne fizessenek. Értelmetlennek találtuk ezt az összejövetelt.

**Fodor Attila**: Hozhat-e a testület olyan döntést, hogy extra mértékű hátralék esetén nagyobb büntető kamattal terhelné a tartozást. Vagy esetleg bírságot tudunk-e kiszabni?

**Perlaki Zoltán**: A törvény meghatározza a kamat mértékét, a jegybanki alapkamat kétszeresét számolhatjuk fel. A bírsággal kapcsolatban szeretném elmondani, hogy volt már mulasztási bírság kiszabás, de ugyanúgy megtámadták a Kormányhivatalnál.

**Horváthné Holéczy Katalin**: Azt szeretném megkérdezni, hogy az egyéb közhatalmi bevételekbe mi tartozik bele? Annak viszont nagyon örülök, hogy az iparűzési adó ilyen jelentősen megnőtt, reméljük, hogy a vállalkozók továbbra is nyereségesek lesznek és adót fizetnek. A kiadásokkal kapcsolatban furcsa egy kicsit a zöldhulladék elszállítás és a Vértes utcai plusz fűkaszálás az önkormányzati költségvetésben. Illetve az, hogy 3 millió Ft-tal több lett az 1956-os emlékszoba kialakítása, számomra több furcsaságot takar. Azt javaslom, hogy az idei költségvetés számításánál vegyük figyelembe ezeket az eltéréseket.

**Perlaki Zoltán osztályvezető**: A közhatalmi bevételeknél az adóbírság, az adópótlék, mulasztási bírság szerepel. De ezen kívül a behajtási engedélyek, az igazgatási szolgáltatási díjak stb. is itt szerepel.

**Tegzes Endre elnök:** Köszönöm. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, szavazzunk a rendelettervezetről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 3 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**3/2017. (I. 23.) HATÁROZATA**

**Tárgy: Nagykovácsi Nagyközség Önkormányzatának 2016. évi költségvetéséről szóló 2/2016. (II. 29.) önkormányzati rendeletének 4. sz. módosítása**

Nagykovácsi Nagyközség Önkormányzata Pénzügyi és településfejlesztési bizottsága javasolja a Képviselő-testületnek Nagykovácsi Nagyközség Önkormányzatának 2016. évi költségvetéséről szóló 2/2016. (II. 29.) önkormányzati rendelete 4. sz. módosításának elfogadását az előterjesztésben foglaltak szerint.

**Határidő:** azonnal

**Felelős:** polgármester

**3. napirendi pont**

**Döntés a Zöld Bicske Nonprofit Kft. beszámolójáról**

**Tegzes Endre elnök:** Átadom a szót Teszár Tamásnak, a Zöld Bicske Kft. ügyvezetőjének.

**Teszár Tamás ügyvezető:** Köszöntöm a jelenlévőket. A beszámolóban mindent leírtam, ami a közszolgáltatásra vonatkozik, inkább arról beszélnék, hogy milyen változások vannak országosan. Tavaly januárban alakult meg a jogszabályban koordináló szervezetnek nevezett Nemzeti Hulladékgazdálkodási Koordináló és Vagyonkezelő Zrt. Feladata a hulladékgazdálkodási rendszer országos átalakítása. A jogszabályi változások elkészültek. Országos egységesítés a cél a közszolgáltatásban. Nagykovácsi és a mi térségünk abban a helyzetben voltak, hogy minimális változás történt. Hiszen mindig is azt a közszolgáltatást nyújtottuk, ami mostantól országosan elvárás. Egységes rendszer kialakítása a cél, emellett a rezsicsökkentés vívmányainak megőrzése. Ez több tényezőből áll össze. Részben azokból, akik egyáltalán nem fizetnek, nálunk is elég jelentős arányaiban ezek létszáma. Részben a haszonanyag értékesítéséből, értékesítési láncolaton keresztül ezek a bevételek azokhoz a vállalkozókhoz kerültek, akik kiszorultak a közszolgáltatásból. De ez a folyamat jó irányba indult el. Nehézség, amivel a lakosság találkozott, az a számlázás problémája. Ami nekünk nagyon fontos feladat a jövőben az az, hogy az évente képződő 3,8 millió tonna hulladékból – amiből 2,3 millió tonna kerül lerakóba válogatás nélkül, vagy válogatás után – csak 1,1 millió tonnát sikerül anyagában hasznosítani. Ekkora a szelektíven gyűjtött hulladéknak az a része, amit hasznosítani lehet. Ezt az 1,1 millió tonnát 2,8 millió tonnára kell emelni 2020-ra. 4 éve van Magyarországnak arra, hogy két és félszeresére növelje az anyagában hasznosítható anyag mennyiségét, amit kinyer a hulladékból. Ennek a jó útja, ha az emberek különválogatják, a rossz útja ha a vegyes hulladékból nyerjük ki, mert ez nagyon komoly költségekkel és munkával jár. Nagykovácsi teljesíti az elvárást a műanyag és a műanyaggal együtt gyűjtött fém tekintetében. Hozzá kell tenni, hogy csak a begyűjtött mennyiség teljesíti az elvártat, ha az idegen anyagot kivonjuk belőle, akkor nem éri el azt a mennyiséget. Vannak azonban teljesíthetetlen elvárások is, ezek uniós előírások, ebből az üveg a legproblémásabb. Valószínűleg ezeken az előírásokon enyhíteni fognak. A közszolgáltatásban idén nem lesz változás a gyakorlatban tudomásom szerint. Az egyetlen újdonság a fenyőfagyűjtés volt januárban. Két gyűjtést kellett beiktatni. De egyre inkább úgy tűnik, nem is nagyon van értelme ennek, mert volt olyan település, ahol nem is volt mit begyűjteni, és több településen is nagyon alacsony szám jött ki.

**Kiszelné Mohos Katalin polgármester**: Ehhez van hozzáfűzni valóm, ugyanis az első alkalommal számtalan panasz érkezett, hogy nem vitték el a fát.

**Teszár Tamás ügyvezető**: Ezzel kapcsolatban nem tudok mit mondani. Nem tudjuk megmondani, hogy tényleg ott maradt, vagy sem. Aki reklamált, annak válaszoltunk. Mi végigmentünk, a kollégáknak nem érdekük otthagyni. Ilyenkor az a megoldás, hogy a következő alkalommal elvisszük.

**Fodor Attila**: A beszámolónak a szerződésekre vonatkozó részével kapcsolatban kérdezem, hogy ezt úgy kell érteni, hogy konkrétan 261 lakásról tudnak, hogy valószínűleg nem fizetnek? A nem hivatalos észrevételem, hogy a Karácsony előtti héten a szemétgyűjtésnél a teherautók órákkal korábban érkeztek, és még nem voltak kinn a kukák. Erre nem volt senki felkészülve, és így nem vitték el a hulladékot.

**Teszár Tamás ügyvezető**: Annyit tudunk, hogy hány élő szerződés van jelen pillanatban, és azt, hogy a KSH szerint hány lakás van. Az, hogy ezekben mennyiben laknak, hányan laknak stb. ezt nem tudjuk megmondani. Talán ebben a kérdésben jövőre többet tudunk. A másik kérdésre sajnos nem tudok válaszolni. Szándékosság biztos, hogy nincs benne. GPS alapján utána fogok majd nézni, emailben elküldöm a választ.

**Horváthné Holéczy Katalin**: Több kérdésem is lenne. A legfontosabb kérdésem a díjakra irányul. Változnak-e az új közszolgáltató kapcsán. Ha igen, akkor hogyan alakulnak. Mivel elmaradtak a számlázások, biztos, hogy vannak olyanok, ahol problémát okoz a kifizetésük. Lehet-e könnyítést kérni. A tájékoztatással kapcsolatban lenne nekem is észrevételem, hogy a lakosság nincs kellőképpen informálva az időpontokról. Akik nem fizetnek, milyen lehetőség van a behajtásra.

**Teszár Tamás ügyvezető**: A díj 30 literes kukánál 13,88, a 60 literesnél 9,87, a 120 literesnél 8,01, a 240 literesnél 19,23, és az 1100 literesnél 28,8 %-kal alacsonyabb, mint 2012-ben volt. Átlagosan több, mint 10 %-kal olcsóbb, mint 5 éve. A díjrendelet megalkotásához miniszteri döntés szükséges, mely a díjakat meghatározza, erre semmiféle ráhatásunk nincs.

**Horváthné Holéczy Katalin:** Tavaly kaptunk egy táblázatot, melyben levezették, hogyan alakulnak a díjak. Ebben nem voltak egyértelműek a tételek, és arról volt szó, hogy kapunk egy másikat. Én nem tudok róla, hogy kaptunk volna új táblázatot.

**Teszár Tamás ügyvezető:** 2013 óta a MEH készíti a díjkalkulációt, és tesz javaslatot a miniszternek a díjrendelet megalkotására a tőlünk befolyó adatok alapján. Háromféle ilyen javaslat is készült, azonban egyik sem került rendeletbe. A másik kérdésre válaszolva, az ideális az lenne, ha ki tudnánk küldeni a negyedik negyedévi számlával a hulladéknaptárt, de ez most itt elmaradt. Törekedtem arra, hogy olyan hulladéknaptár készüljön, amiben megjegyezhető időpontok vannak. A végrehajtással kapcsolatban mondanám, hogy a törvény úgy fogalmaz, hogy ha az ügyfél nem fizet határidőben, akkor 30 nap elteltével fel kell szólítani. Ha 45 napon belül nem fizeti be, akkor át kell adni a NAV-nak végrehajtásra. A NAV-nak viszont csak a 10 ezer Ft felettieket lehet átadni, és ez is nehézségeket okoz. Országos tapasztalat az, hogy a NAV sem nagyon tudja behajtani ezeket. A megoldás az lett, hogy az állam ezt a követelést bizonyos értéken átveszi a cégektől, és majd ő göngyölítve behajtja az ügyfelektől. de még ez sem működik.

**Szemesy Barbara alpolgármester**: Hallottam ezt a számot, hogy mennyire kellene lecsökkenteni 2020-ig a lerakóba kerülő szemét mennyiségét. Terveznek-e bármilyen programot, amellyel a zöldhulladékot, vagy bármilyen hasznosítható hulladékot el tudnák téríteni a lerakótól. Gondolok itt arra, hogy külön kukákat kapnának a lakosok, szemléletformálás stb.

**Teszár Tamás ügyvezető:** Valószínűleg szemléletváltással lehetne ezt megoldani, de nem tudom mi a megoldás. Amit még meg kell említeni, hogy nagy változások lesznek, összesen 21 közszolgáltató marad március végére a jelenlegi 135-tel szemben.

**Tegzes Endre elnök:** Köszönöm a tájékoztatást. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**4/2017. (I. 23.) HATÁROZATA**

**Tárgy:** **Döntés a Zöld Bicske Nonprofit Kft. beszámolójáról**

Nagykovácsi Nagyközség Önkormányzata Pénzügyi és településfejlesztési bizottsága javasolja a Képviselő-testületnek a Zöld Bicske Nonprofit Kft. 2016. évre vonatkozó beszámolójának tudomásul vételét.

**Határidő:** azonnal

**Felelős:** polgármester

**4. napirendi pont**

**A Képviselő-testület 43/2015. (III. 15.) számú határozatának hatályon kívül helyezése és elvi döntés a Nagykovácsi 4561/2 hrsz-ú ingatlan hasznosításáról**

**Tegzes Endre elnök:** Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Tegzes Endre elnök:** Köszönöm.Kérdezem, hogy van-e kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**5/2017. (I. 23.) HATÁROZATA**

**Tárgy: A Képviselő-testület 43/2015. (III. 15.) számú határozatának hatályon kívül helyezése és elvi döntés a Nagykovácsi 4561/2 hrsz-ú ingatlan hasznosításáról**

Nagykovácsi Nagyközség Önkormányzata Pénzügyi és településfejlesztési bizottsága javasolja a Képviselő-testületnek az alábbi határozat elfogadását:

Nagykovácsi Nagyközség Önkormányzat Képviselő-testülete úgy dönt, hogy

1. a 43/2015. (III. 15.) számú határozatát hatályon kívül helyezi.
2. továbbra is támogatja a Nagykovácsi 4561/2 hrsz-ú ingatlan nyugati, cca. 2200 m2-es területének sport, rekreációs célú hasznosítását és az erre vonatkozó hasznosítási pályázat kiírásával egyetért.

Felhatalmazza a polgármestert és a jegyzőt a szükséges intézkedések megtételére, a hasznosítási pályázat összeállítására.

**Határidő**: 2017. február 15.

**Felelős**: polgármester, jegyző

**5. napirendi pont**

**Elvi döntés játszótér létesítésének támogatásáról a Nagykovácsi 03 hrsz-ú önkormányzati tulajdonú ingatlanon**

**Tegzes Endre elnök:** Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Tegzes Endre elnök:** Köszönöm. Van-e kérdés, hozzászólás?

**Fodor Attila:** Örülök ennek a kezdeményezésnek, csak annyi kérésem van, hogy a későbbiekben, ha gyerekekkel, sporttal kapcsolatos napirend van, akkor az Oktatási bizottság is tárgyalja azt, mert illene a bizottság hatáskörébe. Bár felvehetem saját hatáskörben, de nem akartam, ha nem kaptuk meg.

**Horváthné Holéczy Katalin**: A határozati javaslathoz lenne egy kiegészítő javaslatom. Szerintem nem teljesen egyértelmű az a mondat, hogy a létesítmény kialakításának részleteiről, a költségvetésről, valamint a kezdeményezőkkel kötendő megállapodás jogi formájáról a játszótér koncepciótervének és költségbecslésének rendelkezésre állása esetén dönt. Azt javasolnám beletenni, hogy azt a koncepciótervet és költségbecslést nem az önkormányzat dolgozza ki, hanem az, aki javasolja ennek a játszótérnek a megvalósítását. Ez derüljön ki ebből a határozati javaslatból.

**Kiszelné Mohos Katalin polgármester**: Részemről a határozati javaslat úgy értelmezhető, hogy amennyiben ők akarják, hogy ebből legyen valami, akkor rendelkezésünkre bocsátják.

**Horváthné Holéczy Katalin:** Számomra ebből a mondatból ez nem derül ki. Javaslom a következő szövegezést: A létesítmény kialakításának részleteiről, a költségviselésről, valamint a kezdeményezőkkel kötendő megállapodás jogi formájáról a játszótér kérelmező által kidolgozott koncepciótervének és költségbecslésének benyújtása esetén dönt.

**Papp István jegyző:** Ennek semmi akadálya.

**Tegzes Endre elnök:** Köszönöm.Kérdezem, hogy van-e további kérdés, hozzászólás? Nincs. Akkor szavazzunk a határozati javaslatról az elhangzott módosítással. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**6/2017. (I. 23.) HATÁROZATA**

**Tárgy: Elvi döntés játszótér létesítésének támogatásáról a Nagykovácsi 03 hrsz-ú önkormányzati tulajdonú ingatlanon**

Nagykovácsi Nagyközség Önkormányzata Pénzügyi és településfejlesztési bizottsága javasolja a Képvislő-testületnek az alábbi előterjesztés elfogadását.

Nagykovácsi Nagyközség Önkormányzatának Képviselő-testülete úgy dönt, hogy a korábban meghatározott céljaiba illeszthetőnek tartja, és elvi szinten támogatja a civil összefogással megvalósuló játszótér létesítését, az önkormányzati tulajdonú Nagykovácsi 03 helyrajzi számú ingatlanon. A játszótér számára a telek délkeleti sarkában, cca. 800 m2-es területet biztosít. A létesítmény kialakításának részleteiről, a költségviselésről, valamint a kezdeményezőkkel kötendő megállapodás jogi formájáról a játszótér koncepciótervének és költségbecslésének rendelkezésre állása esetén dönt.

Felhatalmazza a Polgármestert és a Jegyzőt a szükséges lépések megtételére, az együttműködési megállapodás előkészítésére.

**Határidő:** 2017. április 30.

**Felelős:** polgármester, jegyző

**Tegzes Endre elnök:** Köszönöm.Van-e további kérdés?

**Horváthné Holéczy Katalin**: A rekortán pálya jelenleg nem használható. Mi ennek az oka, és lehet-e garanciát érvényesíteni?

**Kiszelné Mohos Katalin polgármester**: A rekortán pálya tényleg nem használható, de ez nem jelenti azt, hogy bármi probléma lenne vele. Egy bizonyos félreértés kapcsán került lezárásra. A munkavédelmi felelős ellenőrizte az építményt, és bizonyos csavarokat nem talált megfelelőnek. Azonnal lezárásra került – teljesen jogosan –, mert veszélyesnek nyilvánította az építményt. Azonnal hívtuk a kivitelezőt, a kivitelező írásba adta, hogy minden rendben van, az említett csavarok nem tartócsavarok. Nem jelentenek semmilyen veszélyt, mert nem olyan funkciót töltenek be, mint amit gondolt a munkavédelmi felelős. Írásba adták, hogy minden felelősséget vállalnak. Ezt az Érdi Tankerület vezetője nem találta elégségesnek, és ezzel én egyetértek, mivel a kivitelező saját magát védte valószínűleg. Ezért kértünk szakvéleményt egy statikustól. Két napon belül ez megtörtént. A statikus is olyan szakvéleményt adott, hogy teljesen rendben van. Először nem volt fejléc, és nem volt rajta az engedélyének a száma a szakvéleményen. Kértünk egy másikat, melyen ezek az adatok szerepeltek. Ennek ellenére az Érdi Tankerület igazgatója nem merte megadni az engedélyt az újbóli megnyitásra, ő újabb szakértőt kíván kirendelni az építmény vizsgálatára. Most itt tartunk, hogy erre várunk. Garancia érvényesítésre nincs szükség, mert nincs garanciális probléma.

**Fodor Attila**: Január 4-e óta van ez a probléma. Viszont szeretném megemlíteni, hogy miután kitudódott, hogy ilyen problémák vannak, az Amerikai Iskola azonnal segítségét ajánlotta fel, biztosít lehetőséget a gyerekek délutáni mozgására. Példamutató volt, ahogy most mellénk álltak az Amerikai Iskola részéről.

**Kiszelné Mohos Katalin polgármester**: Szeretném ehhez hozzátenni azt, hogy azt hiszem, ez annak az eredménye, hogy nagyon sokat javult az együttműködés az Amerikai Iskolával. Igyekeztünk megoldani azt is, hogy a Cserkészszövetséggel együttműködve hogyan tudunk hármas egységben problémás helyzetekben megoldást találni. Más tekintetben is van példa az együttműködésünkre, én magam voltam ott tulajdonképpen egy órát tartani, tehát van egy személyes kapcsolat és egy hivatalos együttműködés is.

**Szemesy Barbara alpolgármester** A rekortán pályával kapcsolatban szeretném még elmondani, hogy tegnap volt kinn egy statikus, megnézte, és ő is rendben találta a sátrat. Holnap jön ki az Érdi Tankerület vezetője, ő is megnézi személyesen, és talán végre megnyitják újra.

**Fodor Attila:** Szeretném megerősíteni, amit polgármester asszony mondott. Az Amerikai Iskolával alakuló jó kapcsolat kialakulásának az is a része volt, hogy az a három-négy sportegyesület, amelyik náluk bérel termet, példamutató viselkedést tanúsított.

**Tegzes Endre elnök:** Köszönöm.Van-e további hozzászólás, kérdés? Nincs. akkor a Pénzügyi bizottság nyílt ülését 18 óra 33 perckor lezárom.

K.m.f.

 Fodor Attila Tegzes Endre

 tag elnök